《次游法喜寺韵》
宋代·叶茵

招提四百载，不与世劫俱。
松陵拱空觉，柏香祠真如。
时秋兆嫩凉，揖客登其庐。
廓邃碑篆剥，阁迥钟声疏。
中有白足侣，光现摩尼珠。
勘问点头石，奔走观心孤。
坐我六和堂，风回晴窗虚。
棋枰迭胜负，哗音发酒余。
饱分蔬笋供，似可山林居。
同是百年客，得此一日娱。
远社不复见，熟与斯不徒。
松日簸斜影，麾儿呼移厨。
驾流来鲈乡，野云黏菰蒲。
客散渔火稀，冉冉吟篷孤。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。